钦定古今图书集成/理学汇编/经籍典/第082卷 > 沈该易小传 > 《上下经》
## 钦定古今图书集成/理学汇编/经籍典/第082卷 > 沈该易小传 > 《上下经》

《干凿度》曰：“乾坤者，阴阳之根本，万物之宗祖也。为上
篇首者，尊之也。离为日，坎为月，日月之道，阴阳之经，
所以终始万物。故坎离以为终，所以明天道也。《咸》《恒》
者，男女之始，夫妇之道，人道之兴，必由夫妇，所以承
祖宗，为天地主也。为下经首者，贵之也。《既济》《未济》为
厥终者，所以明戒慎而全王道也。盖物不可终，理不
可极。王者则天而行，与时消息，不可安而忘危，存而
忘亡，所以明人事也。”又曰：“阳三阴四，位之正也。故《易》
卦六十四，分上下经，象阳阴也。阳道纯而奇，故上篇
三十，所以象阳。阴道不纯而耦，故下篇三十四，所以
法阴也。”予尝考之，卦皆以俯仰相次，《上下经》各画十
八卦。上经《乾坤》《颐》《大过》《坎离》，皆无俯仰之对，《下经》独
《中孚》《小过》二卦无对，故多寡之数自然不同，非取阳
三阴四之数也。卦以俯仰相次者，明阴阳代谢，吉凶
失得，之相反复，变易不穷之义也。《上下经》略画十八
卦，十有八变之象也。十有八者，《干》六奇，《坤》六耦，共十
有八也。其爻之本乎一。三五为九，《干》数也。以二乘之，
得十有八，阳中之阴也。二四为六，《坤》数也。以三乘之，
亦十有八，阴中之阳也。震坎艮皆五画，合干亦成十
有八。巽离兑皆四画，合坤亦成十有八，故十有八者，
乾坤之数，奇耦之全，莫出于此也。